**ΔΕΛΤΙΟ ΤΥΠΟΥ**

Η Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Θεσσαλίας (Π.Δ.Ε.Θ.) στο πλαίσιο της δραστηριοποίησής της σε Ευρωπαϊκά Προγράμματα συμμετέχει ως εταίρος στο Ευρωπαϊκό σχέδιο Erasmus+ ΚΑ201 με τίτλο «Βιώσιμος Οικονομικός Γραμματισμός» και με διάρκεια 36 μήνες, από τον Σεπτέμβριο του 2020 έως τον Αύγουστο του 2022 (αρ. συμβ.2020-1-ES01-KA201-082997).

Στο πρόγραμμα συμμετέχουν εκτός της Π.Δ.Ε.Θ. οι παρακάτω οργανισμοί:

1. UNED - Universidad Nacional de Educación a Distancia, (Συντονιστής του Προγράμματος), Εθνικό Πανεπιστήμιο Εξ αποστάσεως Εκπαίδευσης, Πανεπιστήμιο στη Μαδρίτη, Ισπανία
2. Laurea - University of Applied Sciences, Πανεπιστήμιο Εφαρμοσμένων Επιστημών, στη Βάνταα, Φινλανδία
3. IEF - Institut d’estudis Financers, Ινστιτούτο Χρηματοοικονομικών Σπουδών, Βαρκελώνη, Ισπανία
4. EFFEBI Association - Finance & Banking, Organisational & HR development Association, Ένωση Χρηματοοικονομικής και Τραπεζικής, Ανάπτυξης Οργανισμών και Ανθρωπίνων Πόρων, Ιταλία
5. EBTN - European Banking & Financial Services Training Association, Ένωση Εκπαίδευσης και Κατάρτισης στις Τραπεζικές και τις Χρηματοοικονομικές Υπηρεσίες της Ευρώπης, Βέλγιο
6. Agora Roermond School, Σχολείο Roermond, Ολλανδία
7. Cork Institute of Technology, Ινστιτούτο Τεχνολογίας Cork, Ιρλανδία

Οι κοινωνικές ανισότητες, οι αρνητικοί εξωγενείς παράγοντες, οι ελλιπείς πρακτικές εταιρικής διακυβέρνησης, οι περιβαλλοντικές επιπτώσεις και οι κλιματικές αλλαγές ως αποτέλεσμα της επιχειρηματικής δραστηριότητας έχουν οδηγήσει στο να εξετάζονται πλέον παγκοσμίως οι πτυχές της Περιβαλλοντικής, Κοινωνικής και Εταιρικής Διακυβέρνησης (Environmental Social and corporate Governance / ESG) στις διάφορες χρηματοοικονομικές διεργασίες.

Με βάση τον παραπάνω προβληματισμό το πρόγραμμα SFinLit αποσκοπεί στη δυνατότητα λήψης χρηματοοικονομικών αποφάσεων όχι μόνο μέσα από ένα καθαρά οικονομικό πρίσμα αλλά μέσω της συνεξέτασης εξω-οικονομικών πτυχών (κοινωνικών, περιβαλλοντικών και χρηστής διακυβέρνησης).

Για το σκοπό αυτό, το πρόγραμμα επιδιώκει την ανάπτυξη δεξιοτήτων Βιώσιμου Οικονομικού Γραμματισμού από τους νέους μαθητές και νεαρούς ενήλικες, προκειμένου να ενισχύσει τον οικονομικό αλφαβητισμό˙ τη δυνατότητα δηλαδή, μέσω της εν λόγω εκπαίδευσης, να αναγνωρίζουν οι συμμετέχοντες τα κατάλληλα κριτήρια, ώστε να επενδύουν σύμφωνα με μια υπεύθυνη προοπτική βιωσιμότητας προσδιορίζοντας ταυτόχρονα τους σημαντικούς παράγοντες μιας τέτοιας επενδυτικής διαδικασίας. Στο πλαίσιο αυτό, το πρόγραμμα θα παράσχει ένα ευέλικτο εξατομικευμένο μοντέλο κατάρτισης που θα υποστηρίξει τη νέα γενιά στις οικονομικές και επενδυτικές επιλογές της σε προσωπικό και επιχειρηματικό επίπεδο.

Οι αναλυτικοί επιμέρους στόχοι του προγράμματος είναι οι παρακάτω:

* Κατανόηση της έννοιας ‘Κοινωνικά Υπεύθυνη Οικονομία’ μέσω των Τεχνολογιών της Πληροφορίας και της Επικοινωνίας (Τ.Π.Ε.) καθώς και του ρόλου που αυτή διαδραματίζει στην Ευρωπαϊκή Πράσινη Συμφωνία, ενθαρρύνοντας τη νέα γενιά να πρωταγωνιστήσει στην προώθηση της κυκλικής οικονομίας και των καθαρών τεχνολογιών.
* Ανάπτυξη εκπαιδευτικού υλικού προσαρμοσμένου στις ανάγκες της ομάδας στόχου (νέοι μαθητές και νεαροί ενήλικες) και διαθέσιμο στο διαδίκτυο δωρεάν.
* Γνώση των αρχών των καλών πρακτικών που εφαρμόζονται από εταιρίες παγκοσμίως.
* Προσδιορισμός των χρηματοοικονομικών μέσων και προϊόντων υιοθετώντας μία διαφορετική οικονομική προοπτική.
* Ανάδειξη των υποστηρικτών της Κοινωνικά Υπεύθυνης Οικονομίας και των σχετικών δραστηριοτήτων.
* Ανάπτυξη ενός εκπαιδευτικού μοντέλου που θα πραγματεύεται την κύρια ιδέα του Οικονομικού Γραμματισμού, δηλαδή την ενίσχυση της ικανότητας των νέων μαθητών να αναλαμβάνουν κοινωνικά υπεύθυνες οικονομικές επιλογές.

Το πρόγραμμα SFinLit αποτελείται από τρεις βασικές φάσεις που σχετίζονται με τα παραδοτέα έργα του προγράμματος:

1. διεξαγωγή διακρατικής έρευνας που θα εστιάζει στις βέλτιστες πρακτικές των εταίρων των ευρωπαϊκών χωρών αναφορικά με την παροχή εκπαίδευσης στις πολιτικές της Κοινωνικά Υπεύθυνης Οικονομίας. Επιπρόσθετα, ανάλυση και παρουσίαση του ήδη υπάρχοντος υλικού για τον Βιώσιμο Οικονομικό Γραμματισμό προς τους μαθητές δευτεροβάθμιας εκπαίδευσης.
2. ανάπτυξη πιλοτικού προγράμματος κατάρτισης που θα πραγματεύεται το κύριο θέμα της Κοινωνικά Υπεύθυνης Οικονομίας, συμπεριλαμβανομένου του ESG (Περιβαλλοντικής, Κοινωνική και Εταιρικής Διακυβέρνησης). Οι εταίροι θα αναπτύξουν το νέο εκπαιδευτικό υλικό, λαμβάνοντας υπόψη τα αποτελέσματα του πρώτου έργου.
3. ανάπτυξη εργαλείων και οδηγιών για την κατάρτιση των μαθητών της δευτεροβάθμιας εκπαίδευσης στον Βιώσιμο Οικονομικό Γραμματισμό. Μια βασική καινοτομία είναι η δημιουργία ενός ανοιχτού και ευέλικτου ηλεκτρονικού περιβάλλοντος μάθησης, όπου οι εκπαιδευόμενοι θα επιλέγουν τα θέματα ενδιαφέροντός τους και τα σχετικά μαθήματα. Εκτός από τη χρήση μεμονωμένων μαθημάτων που θα εστιάζουν σε ένα συγκεκριμένο θέμα Βιώσιμου Οικονομικού Γραμματισμού, η πλατφόρμα θα προσφέρει συνδυασμούς μαθημάτων, αποφέροντας έτσι ακόμη μεγαλύτερα μαθησιακά αποτελέσματα.

Οι άμεσοι κι έμμεσοι επωφελούμενοι του προγράμματος θα είναι:

* Νέοι μαθητές
* Εκπαιδευτικοί
* Πάροχοι Επαγγελματικής Εκπαίδευσης και Κατάρτισης
* Εκπαιδευτές Χρηματοοικονομικών
* Υπάλληλοι Βιομηχανιών
* Σχολεία Δευτεροβάθμιας Εκπαίδευσης
* Εκπαιδευτικά ιδρύματα
* Βιομηχανίες
* Ενδιαφερόμενοι φορείς (χρηματοπιστωτικά ιδρύματα, οργανισμοί τριτογενούς τομέα και βιώσιμης οικονομίας)

Ευρωπαϊκά Προγράμματα

Περιφερειακή Διεύθυνση Α΄/θμιας & Β΄/θμιας Εκπαίδευσης Θεσσαλίας